06/08/2010 | Administración LocalMunicipal
Brión
Aprobación definitiva Regulamento de funcionamento do programa de actividades extraescolares deportivas e culturais

Elevado a definitivo o acordo de aprobación do regulamento de funcionamento do programa de actividades extraescolares, deportivas e culturais deste Concello, adoptado en sesión plenaria do 16 de xuño de 2010, por non se ter presentado ningunha reclamación nin suxestión dentro do prazo de información pública e audiencia ós interesados, publícase de seguido o seu texto íntegro para os efectos da súa entrada en vigor consonte co disposto no art.70.2 da Lei 7/85, do 2 de abril, reguladora das bases do réxime local. A Lei 5/1997, do 22 de xullo, de Administración local de Galicia, no seu artigo 80º establece que é competencia propia dos concellos, para a xestión dos seus intereses e no ámbito das súas competencias, a promoción de toda clase de actividades e a prestación de servizos públicos que contribúan a satisfacer as necesidades e aspiracións da comunidade de veciños, engadindo nese mesmo artigo que exercerán as competencias en materia de actividades e instalacións culturais e deportivas, e nas de ocupación do tempo de lecer e o turismo. A Lei Orgánica 2/2006, de 3 de maio, de Educación, establece entre os seus fins o pleno desenvolvemento da persoalidade e das capacidades dos alumnos. Por outra parte esta mesma Lei, na disposición adicional décimo quinta, di que corresponde ás administracións educativas establecer o procedemento para o uso dos centros docentes que dependan delas por parte dos concellos fóra do horario lectivo para a realización de actividades educativas, culturais, deportivas ou sociais. Nun sistema educativo de calidade as actividades lectivas que se imparten nos centros deben complementarse con outras actividades fóra da aula e actividades non lectivas que desenvolvan aspectos non incluídos nos curriculos. Os Concellos deben colaborar na organización destas actividades pois contribúen ó desenvolvemento de valores relacionados coa socialización, a participación, o respecto cara aos demais e a solidariedade. Así mesmo, a Lei 11/1997, do 22 de agosto, xeral do deporte de Galicia, establece no seu artigo 13º, entre outros puntos, que lle corrresponde aos concellos, por unha parte, fomentar e promocionar a actividade deportiva no seu territorio respectivo e, por outra, promover e tutelar e, se é o caso, executar no ámbito da súa competencia os programas xerais do deporte en idade escolar da Administración autonómica, mediante a colaboración con esta, así como con outros entes locais, federacións deportivas galegas ou outras asociacións deportivas. O presente Regulamento ten por obxecto a regulación das actividades extraescolares, deportivas e culturais que se desenvolvan a través dos Departamentos de Cultura e de Deportes do Concello de Brión, así como os requisitos e procedemento para acceder aos mesmos. ENTIDADE TITULAR: Concello de Brión. CIF: P-1501300-F SEDE OFICIAL: Carballeira de Santa Minia nº2.15865 Brión (A Coruña). Tlf.: 981.887.006 // Fax: 981.887.431 // C-electrónico: concello@concellodebrion. org. OFICINA BASE DOS DEPARTAMENTOS: Casa da Cultura. Carballeira de Santa Minia nº5.15865 Brión (A Coruña). Tlf.: 981.509.908 // Fax: 981.509.969 // C-electrónico: casacultura@infobrion. com. HORARIO: luns a venres de 9:00 a 14:00 h. e 16:00 a 19:00 h. Sábados de 10:00 a 13:00 h. ÁMBITO DE ACTUACIÓN: municipal. É obxectivo xeral das áreas de Cultura e Deportes promover toda clase de actividades culturais, deportivas e de ocupación do tempo de lecer que contribúan a satisfacer as necesidades e aspiracións da comunidade de veciños do Concello de Brión. Este obxectivo concrétase nas seguintes accións: - De promoción e participación social - De promoción da cultura en todos os seus ámbitos. - De promoción do deporte escolar e do deporte en xeral entre toda a poboación. - Educativas, de ocio e tempo libre en xeral para toda a poboación e, especialmente, para a infancia e mocidade a través de actividades extraescolares, campamentos e actividades ó aire libre. - Principio de normalización e integración: atendendo ao mantemento das persoas no seu contorno, persoal, social e familiar, procurando a súa inserción social e sen menoscabo do dereito á diferencia. - Principio de autonomía: as actuacións programadas a través das áreas de Cultura e Deportes deberán fomentar a autonomía da persoa usuaria. - Principio de participación: deberase fomentar a participación das persoas usuarias na planificación e avaliación das actividades extraescolares, culturais e deportivas, atendendo á lexislación vixente sobre participación dos usuarios. - Principio de profesionalización: tanto os responsables da planificación das actividades coma o persoal de atención directa, deberán contar coas competencias profesionais necesarias e legalmente reguladas. - Principio de individualización: todas as persoas atendidas a través do programa, deberán dispor do asesoramento técnico individualizado necesario adecuado ás súas necesidades e contar cun profesional de referencia. - Principio de prevención: a prestación dos programas de Cultura e Deportes deberán ter en conta o aspecto preventivo para evitar o deterioro da situación de risco da persoa usuaria. - Principio de evidencia: a planificación das diferentes actividades das áreas de Cultura e Deportes estarán baseadas na identificación de grupos de poboación interesados e situacións que favorezan a realización das mesmas. - Principio de economía, eficacia e eficiencia: a xestión das áreas de Cultura e Deportes realizarase con criterios de economía, eficiencia e eficacia, de xeito que os obxectivos e os estándares de calidade se acaden mediante un uso racional dos recursos públicos. - Principio de avaliación e calidade: estableceranse sistemas de avaliación que garantan a calidade e a acreditación das actividades desenvolvidas nas áreas de Cultura e Deportes, tomando como referente o concepto de calidade de vida das persoas. - Principio de igualdade: o Concello de Brión promoverá, tanto entre as persoas usuarias das actividades das áreas de Cultura e Deportes como entre os homes e mulleres que constitúen os seus traballadores propios e os das entidades prestadoras dos servizos, a educación en igualdade, así como a igualdade de oportunidades e o uso de linguaxe non sexista. Distínguense basicamente actividades relacionadas con: - Ocio e tempo libre. - Campamentos e actividades ó aire libre reguladas polo Decreto 50/2000, do 20 de xaneiro. - Culturais. - Deportivas. - Formativas e educativas. - De educación ambiental. - De prevención de drogodependencias. - De educación intercultural. - De fomento da igualdade e loita contra a violencia de xénero. - De formación en habilidades sociais e familiares. - De educación interxeracional. - De formación en hábitos saudables. - De conciliación da vida familiar, laboral e social. - Calquera outra que, valorada tecnicamente, favoreza a consecución dos obxectivos das áreas de Cultura e Deportes. As actividades das áreas de Cultura e Deportes estarán dirixidas a todas as persoas ou colectivos para as que, tras a análise das necesidades e planificación dos servizos e de acordo coa valoración técnica correspondente, supoñan un recurso idóneo de atención. As persoas usuarias das actividades extraescolares, culturais e deportivas do Concello de Brión, terán dereito a: - Ser tratadas co respecto debido á súa dignidade. - Coñecer a organización e regulamento do programa. - Ao tratamento confidencial dos seus datos de acordo co disposto na Lei Orgánica 15/1999, do 13 de decembro de protección de datos de carácter persoal. - Recibir información precisa e clara sobre as posibles modificacións sobrevidas durante a prestación efectiva do programa. - Presentar queixas e suxestións sobre a prestación efectiva do servizo, de xeito directo ou mediante o uso do buzón de suxestións e do libro de reclamacións. - Participar na planificación e avaliación das actividades do xeito en que para cada caso se determine. As persoas usuarias das actividades extraescolres, culturais e deportivas do Concello de Brión, terán a obriga de: - Cumprir coas condicións xerais recollidas neste regulamento, e coas específicas que se determinen para cada unha das actividades. - Facilitar e colaborar no seguimento e avaliación do servizo. - Respectar a dignidade persoal e profesional das persoas que presten o servizo, así como respectar os límites das súas obrigas laborais. - Informar dos cambios que poideran implicar unha modificación na súa capacidade, dereito ou circunstancias especiais de participación no programa. - Participar no pagamento do servizo nos termos establecidos nas correspondentes ordenanzas municipais. A entidade prestadora do servizo terá dereito a: - Requerir a documentación e información precisas para a instrución dos expedientes individuais e para a valoración do programa. - Realizar as actuacións de comprobación precisas para a proposta de inclusión, permanencia ou baixa no servizo. - Percibir, no seu caso, o pagamento correspondente por parte do usuario. - Introducir as modificacións que considere tecnicamente necesarias, tanto na programación de actividades coma nos seus contidos. A entidade prestadora do servizo e os seus traballadores terán a obriga de: - Respectar o prezo do servizo establecido na correspondente ordenanza municipal. - Tratar os datos persoais dos usuarios e usuarias de conformidade coa Lei 15/1999, de 13 de decembro de Protección de datos de Carácter Persoal. - Dispoñer de expedientes individualizados de cada persoa usuaria. - Ter a disposición das persoas usuarias un libro de reclamacións. - Cumprir e facer cumprir, de acordo coas súas funcións, o presente Regulamento. - Velar polo respecto aos dereitos das persoas beneficiarias recollidos no presente Regulamento, e aqueles outros recoñecidos na lexislación vixente. - O cumprimento das tarefas e responsabilidades derivadas do seu posto de traballo e as adxudicadas de xeito temporal por necesidades do servizo, segundo as directrices da dirección do programa. As actividades correspondentes ás áreas de Cultura e Deportes teñen carácter municipal, e poderán prestarse directamente ou mediante as diversas modalidades de contratación de servizo público reguladas na normativa vixente sobre contratos no sector público, a través de entidades privadas ou de iniciativa social. Así mesmo, e dada a natureza das actividades a desenvolver, poderanse formalizar convenios de colaboración con axentes sociais representativos e/ou outras administracións para o desenvolvemento íntegro ou a colaboración en determinadas actividades que resulten de interese público. O persoal sobre o que recae a competencia de estudio, avaliación de necesidades, planificación, xestión e avaliación de calidade das actividades integradas nas áreas de Cultura e Deportes, será o adscrito aos Departamentos de Cultura e de Deportes municipais, en colaboración co Departamento de Servizos Sociais ou calquera outros servizos ou persoal municipais con interese na materia. A execución das diferentes actividades encargarase a persoal coa formación e/ou experiencia necesarias para o desenvolvemento da materia a tratar. O voluntariado integrarase naquelas accións susceptibles de contar coa súa labor programada segundo valoración técnica. Serán persoas voluntarias inscritas e dadas de alta no Rexistro da Oficina Municipal de Voluntariado do Concello de Brión, que actúen de forma solidaria, sen expectativas de remuneración, baixo a supervisión dos técnicos municipais, complementando de forma coordinada as funcións e tarefas encomendadas ao persoal técnico intervinte. A tal fin, estarase ao disposto na Lei 3/2000 do 22 de decembro de voluntariado de Galicia. A planificación xeral das actividades que conformarán as áreas de Cultura e Deportes seguirán o procedemento que se describe: 1. PROPOSTA: O correspondente técnico municipal do Departamento de Cultura ou do Departamento de Deportes realizará por escrito un informe-proposta para a posta en marcha de cada unha das actividades. Esta proposta conterá como mínimo: - Fundamentación. - Contidos da actividade. - Perfil e requisitos das persoas participantes. - Baremación a aplicar, se fora o caso. - Número mínimo e máximo de participantes. - Calendario. - Medios técnicos necesarios. - Medios humáns necesarios, perfil e competencias de cada posto. - Orzamento. - Financiamento: fontes externas de financiamento, proposta de prezo público, aportación municipal necesaria por exercicio económico. - Proposta de contratación de persoal laboral ou empresa xestora, así como, se fose o caso, proposta de convenio de colaboración con axentes sociais ou administracións. - Persoal técnico responsable da actividade. - Outra información que se considere necesaria dependendo da actividade.2. ESTUDIO DE VIABILIDADE: Unha vez fiscalizada a proposta pola Intervención Municipal, emitirase a correspondente resolución da Alcaldía, favorable ou desfavorable para a posta en marcha da actividade.3. PUBLICIDADE: Os Departamentos de Cultura e de Deportes, a través dos medios que para cada caso considere oportunos, garantirá a información pública a todas as persoas e/ou grupos que poideran ser posibles usuarios da actividade, orientando como mínimo, nos seguintes aspectos: - Contido da actividade. - Requisitos de acceso e baremación. - Prezo. - Documentación necesaria. - Lugar e datas de desenvolvemento da actividade. - Lugar e prazo de inscripción. As solicitudes para acceder ás actividades extraescolares e ás actividades culturais e deportivas de duración anual ou que pola súa duración así o requiran segundo valoración técnica, tramitaranse ante o Concello, a través dos Departamentos de Cultura e Deportes, de acordo co seguinte procedemento: - O procedemento iniciarase por instancia de parte, asinando a correspondente solicitude de participación, ben por parte do interesado ou do seu representante legal. - As solicitudes virán acompañadas en todo caso pola seguinte documentación: o Fotocopia do DNI, pasaporte ou NIE do solicitante e/ou do seu representante legal. o Documentación necesaria para efectuar a oportuna valoración. A falta desta documentación dará lugar a requerimento para a súa presentación no prazo de 10 días que, de non cumprirse, producirá o arquivo da solicitude. - Levaranse a cabo as seguintes comprobacións: o Que a solicitude reúne os requisitos establecidos para cada actividade. o A valoración das circunstancias alegadas en caso de baremación, asignando a correspondente puntuación. o Dispoñibilidade de prazas. o A non existencia de cotas impagadas en actividades da mesma área. - Realizarase a correspondente proposta de inclusión, que será tramitada por resolución do Alcalde e que recollerá como mínimo: o En caso de concesión: data de incorporación, horarios, quendas, prezos e compromisos adquiridos polo solicitante. o En caso de denegación: valoración razoada das causas que motivan a denegación. o En caso de pase á lista de agarda: lugar que ocupa a solicitude na lista de agarda. - Notificarase a resolución e condicións do servizo ás persoas interesadas a través de notificación escrita e/ou publicación nos taboeiros de novas dos departamentos de Cultura e Deportes e nas páxinas web municipais, contendo como mínimo: o Prazo e forma para a presentación de recursos. o Prazo para a presentación do xustificante de ingreso bancario das cotas correspondentes. - No caso de existir entidade xestora externa notificaráselle a alta do usuario con indicación de data de incorporación, quenda, horarios, e compromisos adquiridos. - Tanto para os casos nos que, tras denegarse o acceso ao servizo, o solicitante demostrase no prazo establecido a inexactitude das causas que motivaron a denegación, como no caso de vacantes cubertas coas persoas inscritas na lista de agarda, seguirase o mesmo procedemento a partires do momento no que se atopase a instrucción. - Para as actividades de carácter anual, terán preferencia as persoas que foron usuarias no ano/curso anterior, e para estes, será suficiente a solicitude de “renovación” de praza e a comprobación de mantemento dos requisitos de acceso. - No caso de que non se conquerira o número mínimo de participantes establecido para a realización da actividade, ben por falta de inscricións ou por baixas de participantes durante o seu desenvolvemento, valorarase polo departamento correspondente a conveniencia da non realización ou non continuación da actividade. - No caso de quedar prazas vacantes nunha actividade unha vez rematado o prazo de inscrición, poderanse admitir solicitudes fóra de prazo, ou de persoas non veciñas do Concello de Brión, ata cubrir o número máximo de participantes establecido para esa actividade. - Previo informe técnico poderase valorar a admisión preferente dalgún participante así como a variación das condicións establecidas para o desenvolvemento da actividade. Para o caso de actividades puntuais que requiran inscrición previa, o procedemento simplificarase do seguinte xeito: - O procedemento iniciarase coa solicitude de inscrición por parte da persoa interesada ou do seu representante legal. - A admisión realizarase por orde de inscrición, tendo preferencia as persoas empadroadas no Concello de Brión. As persoas que non estén empadroadas inscribiranse en listaxe de agarda. - Confirmada a inscrición, os solicitantes deberán aboar a cota correspondente e entregar o xustificante do pago nos prazos e lugares sinalados na convocatoria de cada actividade. No caso de non realizar o aboamento e a entrega do xustificante dentro deste prazo, disporase da súa praza. - En todo o non recollido neste procedemento, seguirase o estipulado para as actividades extraescolares, culturais e deportivas de duración anual.1. CAUSAS: serán causa de baixa nas actividades extraescolares, culturais e deportivas as que seguen: - Renuncia da persoa usuaria, con indicación da data de baixa prevista. - Perda das capacidades necesarias para a participación na actividade, ou manifestación reiterada de comportamentos antisociais ou incompatibles coa boa marcha desta, valorado polo monitor responsable do seu desenvolvemento e co visto bo do técnico responsable. - Traslado de residencia ou baixa no Padron Múnicipal de Habitantes de ser o caso. - Falecemento. - Desaparición ou modificación sustancial das circunstancias que motivaron a alta por aplicación dun baremo determinado. - Impago das cotas correspondentes no prazo estipulado, salvo xustificación técnica da situación que provoca o impago. - Para o caso de actividades puntuais que requiran inscrición previa, a baixa producirase de oficio no caso de non realizarse o aboamento de cotas e a entrega do xustificante dentro dos prazos sinalados na convocatoria. - Ausencia non xustificada ou non comunicada, superior ó 20% das horas totais da duración prevista da actividade. A estes efectos establécese a obrigatoriedade do contorl de asistencia nas actividades. - Cese na prestación do servizo ou actividade por parte do Concello de Brión.2. PROCEDEMENTO: Para que a baixa na actividade surta efecto, e poida dispoñerse da praza para a súa ocupación por parte doutro usuario, procederase do seguinte xeito: - Sinatura de solicitude de baixa voluntaria por parte do usuario. - Proposta de baixa na actividade, asinada polo técnico responsable. o Por solicitude de baixa voluntaria. o Por razón de calquera outra circunstancia establecida no punto 1. con motivación razoada. - Resolución de baixa, asinada polo Alcalde. - Comunicación de baixa con información expresa das causas que a motivan, e, no caso de baixa non voluntaria, con indicación dos recursos e prazos para a súa interposición.3. EFECTOS: - As baixas voluntarias causarán efecto na data indicada na correspondente solicitude, podendo nese caso dispoñerse da súa cobertura a través da listaxe de agarda de forma inmediata. - As baixas non voluntarias, causarán efecto desde o día da súa adopción, sen prexuizo da súa notificación posterior, procedéndose á súa ocupación a través da listaxe de agarda.4. DEVOLUCIÓN DE COTAS: Para as actividades das áreas de Cultura e Deportes, non se realizarán devolucións parciais de cotas por non asistencia ou baixa durante unha parte do periodo aboado. Os Departamentos de Cultura e de Deportes elaborarán e manterán actualizado un rexistro de cada unha das actividades, no que se recollerá: - Datos persoais dos participantes. - Datos sobre altas e baixas. - Prazas dispoñibles e lista de agarda. - Calquera outros datos necesarios para garantir o bo funcionamento da actividade. Así mesmo, crearase un expediente individualizado de cada participante, no que se custodiará a documentación aportada, os xustificantes de pagamento e a documentación referida ás incidencias acaecidas. Estes expedientes serán arquivados no momento da súa baixa ou do remate da actividade. As actividades das áreas de Cultura e Deportes financiaranse con cargo ao orzamento municipal, coas achegas da Comunidade Autónoma, da Deputación Provincial, doutras Administracións Públicas e dos usuarios, así como con aportacións privadas de ser o caso. O Concello de Brión revisará anualmente os prezos base das actividades que contemplen cota de participación por parte dos usuarios. O persoal que coordina e presta directamente as actividades das áreas de Cultura e Deportes do Concello de Brión utilizará, como norma xeral, a lingua galega, tanto na súa función laboral como nas relacións coas persoas usuarias e coa administración. ÚNICA: Facúltase ó Alcalde, previo informe dos técnicos dos Departamentos de Cultura e Deportes, para resolver aquelas cuestións que, relacionadas coas áreas que nos ocupan, poidan presentarse, e que non queden expresamente recollidas neste Regulamento. PRIMEIRA: Para o caso das actividades que pola súa singular programación deban desenvolverse coa asistencia aberta ao público, sen que medie solicitude e instrucción previa de expediente, o Concello de Brión poderá, de consideralo necesario, priorizar a asistencia de determinados colectivos para os que a actividade se dirixe expresamente, filtrando a asistencia do xeito que considere conveniente. SEGUNDA: O presente Regulamento entrará en vigor tras a súa aprobación definitiva, unha vez publicado integramente no Boletín Oficial da Provincia e transcorrido o prazo a que se refire o art.65.2 da Lei 7/85, do 2 de abril, reguladora das bases do réxime local, permanecendo en vigor ata a súa modificación ou derrogación expresa. Brión, 30 de xullo de 2010 O Alcalde. Asdo. José Luís García García.